b'\n_START_ARTICLE_\nKafarnaum\n_START_PARAGRAPH_\nKafarnaum (hebrejsko: \xd7\x9b\xd7\xa4\xd7\xa8 \xd7\xa0\xd7\x97\xd7\x95\xd7\x9d [Kefar Nahum] = Nahumova vas) je ime naselja, ki je stalo ob obali Genezare\xc5\xa1kega jezera v Galileji, na ozemlju dana\xc5\xa1nje dr\xc5\xbeave Izrael. Kafarnaum je bil naseljen od pribli\xc5\xbeno leta 150 pr. n \xc5\xa1t. do pribli\xc5\xbeno 750 n. \xc5\xa1t. (ali celo \xc5\xa1e dlje), danes pa je od naselja ostalo le nekaj ru\xc5\xa1evin._NEWLINE_Kafarnaum je znan po navedbah iz Svetega pisma nove zaveze. V Kafarnaumu naj bi \xc5\xbeiveli apostoli Peter, Andrej, Jakob Veliki, evangelist Janez in evangelist Matej. Po navedbah evangelista Mateja naj bi v mestu nekaj \xc4\x8dasa \xc5\xbeivel tudi Jezus (Mt 4,12-13). Evangeliji navajajo, da je Jezus v \xc4\x8dasu bivanja v Kafarnaumu u\xc4\x8dil v mestni shodnici in ozdravil nekaj ljudi, med njimi tudi Petrovo ta\xc5\xa1\xc4\x8do (glej Lk 4,31-44)._NEWLINE_Ru\xc5\xa1evine Kafarnauma je odkril ameri\xc5\xa1ki raziskovalec Edward Robinson leta 1838. Leta 1866 je Charles W. Wilson odkril ostanke sinagoge, leta 1894 pa je z raziskavami nadaljeval fran\xc4\x8di\xc5\xa1kan Giuseppe Baldi. Fran\xc4\x8di\xc5\xa1kani so pozneje nahajali\xc5\xa1\xc4\x8de ogradili, da bi prepre\xc4\x8dili vandalizem._NEWLINE_Z obse\xc5\xbenej\xc5\xa1imi deli sta leta 1905 nadaljevala Nemca Heinrich Kohl in Carl Watzinger, pozneje pa \xc5\xa1e fran\xc4\x8di\xc5\xa1kana Vendelin von Benden (1905-1915) in Gaudenzio Orfali (1921-1926). V letu 1968 so italijanski fran\xc4\x8di\xc5\xa1kani odkrili ostanke hi\xc5\xa1e, za katero se domneva, da je bila dom svetega Petra._NEWLINE_Leta 2000 je ostanke Kafarnauma obiskal pape\xc5\xbe Janez Pavel II.'